På Tornhøjskolen i Aalborg Øst har eleverne i den grad hjertet på rette sted. Da et jordskælv ramte Nepal hårdt i 2015, tog eleverne initiativ til at samle penge ind, så de kunne hjælpe med at genopbygge landet. Indsamlingen foregik på Skolernes Motionsdag i efteråret 2015, hvor bydelsprojektet i Aalborg Øst, Cool East, blandt andet donerede penge for hver runde, børnene løb på banen ved Tornhøjskolen. Og nu har eleverne så fået det synlige bevis på deres anstrengelser. ”This classroom was built with support from Tornhøjskolen and Cool East”. Sådan lyder et skilt på facaden af skolen i Gaurishankar i Nepal, som netop er blevet genopbygget efter jordskælvet i april 2015 - og her har eleverne altså æren for et af klasseværelserne. ​- Alle eleverne var helt stille, da vi viste dem billeder af de her børn ovre på den anden side af kloden, hvis fremtid lå i ruiner, men som nu kan gå i skole igen. Det rørte bare vores elever helt vildt og gav dem en fed fornemmelse af at kunne hjælpe, siger Lars Bonde, der er initiativtager til indsamlingen og lærer på Tornhøjskolen. Der blev i alt doneret 15.700 kroner fra Cool East og de øvrige sponsorer, som dækkede udgifterne til et nyt klasselokale for børnene i Gaurishankar.

Referat:
Tornhøjskolen har fået nyt klasselokale - i Nepal. Pengene til byggeriet samlede eleverne selv ind ved Skolernes Motionsdag i 2015.